বাংলার প্যারালিম্পিক সংস্থার সঙ্গে যোগাযোগ হল দুর্ঘটনায় পা হারানো বাংলার প্রাক্তন ক্রিকেটার অভীক চৌধুরী’র।
বৃহস্পতিবার অভীক ‘এবেলা খেলা’কে জানিয়েছিলেন, তিনি প্যারালিম্পিক্সে অংশ নিতে চান। ক্রিকেট তাঁর প্রথম প্রেম হলেও টেবিল টেনিস খেলা পছন্দ করতেন অভীক। তাই তাঁর ইচ্ছা প্যারালিম্পিক্স টেবিল টেনিসে অংশ নেওয়া। হুইলচেয়ারে বসেই নতুন অভিযানে নামতে চান তিনি।
শুক্রবার রাজ্য প্যারালিম্পিক সংস্থার সচিব ভাস্কর মুখোপ্যাধায়ের সঙ্গে ফোনে কথা হয় অভীকের। ভাস্করবাবু বললেন, ‘‘অভীকের সঙ্গে ফোনে কথা হয়েছে। প্যারালিম্পিক্সের জাতীয় গেমস হবে আগামী বছর নভেম্বরে। সেখানে হুইলচেয়ার টেবিল টেনিস একটি গুরুত্বপূর্ণ ইভেন্ট। এছাড়া জাতীয় গেমসে হুইলচেয়ার ব্যাডমিন্টনও খেলা হয়। তাই ওকে বলেছি, জাতীয় গেমস’কে টার্গেট করে এগোতে।’’সচিব আরও বললেন, ‘‘অভীকের সঙ্গে দেখা করব। তারপর বুঝতে পারব ওর পক্ষে টেবিল টেনিস না ব্যাডমিন্টন, কোন ইভেন্টে নামা সম্ভব।’’ অভীকও উচ্ছ্বসিত রাজ্য প্যারালিম্পিক্স কর্তার সঙ্গে কথা বলে। তিনি বললেন, ‘‘এবেলা’য় লেখাটা প্রকাশিত হওয়ার পর থেকে আজ সারাদিন ধরে অজস্র ফোন পেয়েছি। অনেক মানুষ উৎসাহ দিয়ে অগ্রিম শুভেচ্ছা জানিয়েছেন। আমিও মানসিকভাবে প্রস্তুত। প্যারালিম্পিক্সে নেমে সফল হওয়ার জন্য মনে মনে শপথও নিয়েছি। জাতীয় গেমসের আগে বাংলা দলগঠনের জন্য নিশ্চয়ই ট্রায়াল হবে। আমার তাতেও কোনও সমস্যা হবে না।’’
ভাস্করবাবুর আক্ষেপ যে, ভারতের অন্যান্য রাজ্যে সরকার প্যারালিম্পিক সংস্থাগুলো’কে আর্থিক অনুদান দিয়ে সহায়তা করে। তিন বললেন, ‘‘বছর পাঁচেক আগে শেষবার রাজ্য সরকার আমাদের খেলোয়াড়দের প্রত্যেককে ১০ হাজার টাকা করে দিয়েছিল। কিন্তু তারপর থেকে এখনও পর্যন্ত রাজ্য সরকারের কাছ থেকে কোনও সহায়তা পাইনি।’’ 
রিও প্যারালিম্পিক্সে দু’টো সোনা জয়ী জ্যাভেলিন থ্রোয়ার দেবেন্দ্র ঝাঝরিয়ার সঙ্গে ভাস্করবাবুও নেমেছিলেন গতবারের বিশ্বচ্যাম্পিয়নশিপে। তাঁর ইচ্ছা ছিল রিও’তে সোনা জয়ের পর দেবেন্দ্র’কে আনার। কিন্তু টাকার অভাবে দেবেন্দ্র’কে আনা সম্ভব হয়নি।
আইওএ’কে নির্বাসন ক্রীড়ামন্ত্রকের
কেন্দ্রীয় ক্রীড়ামন্ত্রকের শো-কজের জবাবে ইন্ডিয়ান অলিম্পিক অ্যাসোসিয়েশন (আইওএ) এখনও জানায়নি, তারা কলঙ্কিত দুই প্রাক্তন কর্তা সুরেশ কলমডী এবং অভয় সিংহ চৌটালা’কে লাইফ প্রেসিডেন্ট’র পদ থেকে সরিয়ে দিচ্ছে কি না। তাই কেন্দ্রীয় ক্রীড়ামন্ত্রক নির্বাসিত করল আইওএ’কে। ক্রীড়ামন্ত্রী বিজয় গোহেল বলেছেন, ‘‘দুই প্রাক্তন কর্তা’কে লাইফ প্রেসিডেন্টের পদ থেকে না সরানো পর্যন্ত আইওএ নির্বাসিতই থাকবে।’’ দু’সপ্তাহ সময় চেয়ে আইওএ।